ИНФОРМАЦИЈА О ЈАВНОМ СЛУШАЊУ
ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ:,,ПРЕДСТАВЉАЊE  ПРЕДЛОГА ЗАКОНА  О ИЗМЕНАМА И ДОПУНАМА ЗАКОНА О ФИНАНСИРАЊУ ПОЛИТИЧКИХ АКТИВНОСТИ” ОДРЖАНОГ 30. ЈУНА 2026. ГОДИНЕ У КРАГУЈЕВЦУ

	
	Одбор за финансије, републички буџет и контролу трошења јавних средстава је, на основу одлуке донете на 52. седници, одржане 25. јуна 2026. године, дана 30. јуна 2026. године, одржао јавно слушање на тему „Представљање Предлога закона о изменама и допунама Закона о финансирању политичких активности“, који је 24. јуна 2026. године поднео народни посланик Мирослав Петрашиновић. Јавним слушањем председавао је Никола Радосављевић, члан Одбора за финансије, републички буџет и контролу трошења јавних средстава.
	Јавном слушању су присуствовали чланови и заменици чланова Одбора за финансије, републички буџет и контролу трошења јавних средстава: Ана Белоица Мартаћ, Ило Михајловски, Угљеша Марковић и Далибор Јекић. Јавном слушању присуствовали су и народни посланици Мирослав Петрашиновић, Драган Николић и Наташа Јовановић.
	Учесници јавног слушања били су и: Васиљка Микић, помоћник градоначелника Града Крагујевца, одборник Предраг Ђурђевић, Марко Јанковић члан Градског већа Града Крагујевца, Драган Куљанин, Томислав Јошовић, Јелена Додеровић и Милан Марковић, чланови Градске изборне комисије, Данијела Новаковић, секретар одборничке групе Александар Вучић – Крагујевац не сме да стане, Милан Бараћ и Стефан Васић испред ПП „Јака Србија“, Марија Шапић, Дарко Дробњак, Слађана Милисављевић, Ненад Чановић, Милица Јанићијевић Благојевић, Марина Радовановић, Владимир Марић, Марија Ђоковић, Јована Боговац и Марија Јовановић, представници Градске управе Града Крагујевца, Милица Аврамовић и Сандра Бунтић, представници Шумадија Сајма, Марко Арсенијевић, Алмира Медуњанин и Ивана Мијајловић, представници Агенције за спречавање корупције и Ела Ки Симић, представник Министарства финансија. 
	Члан Одбора за финансије, републички буџет и контролу трошења јавних средстава Никола Радосављевић отворио је јавно слушање посвећено представљању Предлога закона о изменама и допунама Закона о финансирању политичких активности, истичући да је циљ овог скупа да се кроз јавну расправу сагледају предложена законска решења и омогући стручна размена мишљења о њиховом унапређењу. У поздравном обраћању поздравио је предлагача закона, народног посланика Мирослава Петрашиновића, представнике Министарства финансија, Агенције за спречавање корупције, представнике локалне самоуправе Града Крагујевца, Градске изборне комисије, народне посланике, одборнике, представнике цивилног сектора, као и све друге учеснике који су се одазвали позиву Одбора.
Подсетио је да Пословник Народне скупштине предвиђа могућност организовања јавних слушања ради прибављања стручних мишљења и додатних информација о предлозима закона који су у скупштинској процедури, као и ради праћења примене закона и остваривања контролне улоге Народне скупштине. 
[bookmark: _GoBack]	Народни посланик Мирослав Петрашиновић, као предлагач закона, представио је Предлог закона о изменама и допунама Закона о финансирању политичких активности, истичући да је његова израда резултат ширег процеса унапређења изборног законодавства Републике Србије и спровођења препорука Канцеларије ОЕБС-а за демократске институције и људска права (ОДИХР) и Групе држава против корупције (ГРЕКО). Навео је да су предложене измене наставак активности које су већ започете усвајањем измена закона који регулишу избор народних посланика, локалне изборе, избор председника Републике и рад Уставног суда, док се овим предлогом закона заокружује процес усклађивања изборног законодавства са препорукама међународних организација у делу који се односи на финансирање политичких активности.
	Истакао је да предложени закон обухвата осам препорука ОДИХР-а из извештаја након избора одржаних 2020, 2022. и 2023. године. Према његовим речима, предложена решења имају за циљ да додатно повећају транспарентност финансирања политичких субјеката, унапреде механизме контроле трошења средстава, обезбеде равноправније услове за све учеснике изборног процеса и ојачају поверење јавности у изборни систем.
Образлажући предложене измене, посебно је указао на решења којима се смањују максимални износи донација које физичка и правна лица могу уплаћивати политичким субјектима. Навео је да се лимит за физичка лица смањује са десет на пет просечних зарада, док се лимит за правна лица смањује са тридесет на десет просечних зарада. Истовремено је предложено да се уведе ограничење за повезана привредна друштва, како би се онемогућило да се путем више међусобно повезаних правних лица заобиђу законска ограничења у погледу висине донација.
Такође, указао је да се предложеним изменама и допунама прецизније уређује питање задуживања политичких субјеката, прописивањем максималног износа кредита и зајмова, као и рокова њихове отплате, чиме се обезбеђује већа финансијска дисциплина и спречавају могуће злоупотребе.
Посебан део излагања односио се на коришћење јавних добара и јавних ресурса током изборне кампање. Навео је да закон прописује обавезу да сви политички учесници имају једнак приступ јавним просторима и услугама, уз јасно дефинисане рокове у којима надлежни органи морају да одлуче о захтевима политичких субјеката. У случају одбијања захтева, органи су дужни да образложе разлоге, а сва донета решења морају бити јавно објављена на интернет презентацијама надлежних институција. Такође је предвиђена обавеза да сваки орган донесе интерни правилник којим ће се уредити услови коришћења јавних добара.
Говорећи о финансирању изборне кампање, Мирослав Петрашиновић је нагласио да се прецизније уређује динамика исплате буџетских средстава политичким субјектима, тако што ће се део средстава исплаћивати непосредно након проглашења изборних листа, док ће остатак бити исплаћиван након утврђивања коначних изборних резултата, у складу са оствареним изборним резултатом. Као једну од најзначајнијих новина издвојио је укидање обавезе полагања изборног јемства за политичке странке, коалиције и групе грађана које немају изабране представнике у републичким, покрајинским или локалним парламентима. Оценио је да се тим решењем обезбеђују равноправнији услови за све учеснике изборног процеса и омогућава већа политичка конкуренција.
Детаљно је образложио и нова правила која се односе на деловање такозваних трећих лица у изборној кампањи. Навео је да закон по први пут јасно дефинише ко се сматра трећим лицем, које активности може да спроводи, као и обавезу отварања посебног рачуна и достављања извештаја Агенцији за спречавање корупције о свим приходима и расходима насталим током изборне кампање. Истовремено је наглашено да јавни органи, јавне установе и јавна предузећа не могу имати статус трећих лица нити учествовати у политичкој кампањи. Предлагач закона истакао је да се први пут уводе законски лимити укупних трошкова изборних кампања за различите нивое избора, укључујући парламентарне, председничке, покрајинске и локалне изборе, при чему су лимити одређени након анализе упоредноправних решења у другим европским државама. Посебну пажњу посветио је јачању система финансијског извештавања и контроле. Навео је да ће политички субјекти бити у обавези да финансијске извештаје достављају у електронској и писаној форми, уз мишљење овлашћеног ревизора, као и да ће сви извештаји бити јавно доступни на интернет страници Агенције за спречавање корупције. Истовремено, Агенцији се дају шира контролна овлашћења, укључујући приступ подацима банака, увид у књиговодствену документацију, контролу финансијских токова, организовање обука и издавање стручних тумачења закона. Предлагач је указао и на измене којима се скраћују рокови за достављање прелиминарних и коначних извештаја о трошковима изборне кампање, са циљем да јавност благовремено буде упозната са подацима о финансирању изборних активности и да се омогући ефикаснији надзор током самог изборног процеса. Говорећи о поступку контроле и санкционисања, истакао је да се уводи степенован систем мера који Агенцији за спречавање корупције омогућава да најпре изрекне упозорење, а затим, уколико неправилности не буду отклоњене или се понове, покрене прекршајни или кривични поступак. Истовремено су значајно скраћени рокови за поступање Агенције и Управног суда у изборном поступку, како би се све евентуалне неправилности решавале током трајања изборне кампање. На крају излагања, Петрашиновић је нагласио да предложени закон представља важан корак ка даљем унапређењу изборног законодавства Републике Србије, јачању транспарентности, одговорности и контроле финансирања политичких активности, али и да остаје простор за његово даље унапређење. Позвао је све учеснике јавног слушања да својим предлозима, сугестијама и критикама допринесу доношењу што квалитетнијег законског решења. 
	У дискусији је учествовала посланица Наташа Јовановић. 
	Јавно слушање је закључио члан Одбора Никола Радосављевић, који се том приликом захвалио свим учесницима јавног слушања и истакао да ће се доношењем овог закона додатно унапредити транспарентност, одговорност и поверење у финансирање политичких активности на добробит свих грађана Републике Србије. 
	Саставни део Информације чине стенографске белешке, сачињене на основу тонског снимка јавног слушања.

